จำปีเหินฟ้าแฉทุกวัน ทันเกมหุ้น
วันศุกร์ที่ 24 มิถุนายนที่ผ่านมา มีคนเรียกว่า Black Friday 2016 เพราะหุ้นถล่มทั่วโลกชนิดนักลงทุนหลงทางกันไปเลย จากผลพวงของการลงประชามติที่อังกฤษ ที่กลายเป็นปรากฏการณ์ "เซียนอยู่รู หมูอยู่ตึก" อีกครั้ง
27 มิ.ย. 2559

วันศุกร์ที่  24 มิถุนายนที่ผ่านมา มีคนเรียกว่า Black Friday 2016 เพราะหุ้นถล่มทั่วโลกชนิดนักลงทุนหลงทางกันไปเลย จากผลพวงของการลงประชามติที่อังกฤษ ที่กลายเป็นปรากฏการณ์ “เซียนอยู่รู หมูอยู่ตึก” อีกครั้ง
ท่ามกลางแรงเทขายที่กระหน่ำออกมาในช่วงเช้า และพยายามซื้อกลับสวนทางในช่วงบ่าย มีหุ้นอยู่รายการหนึ่งที่วิ่งสวนกระแสมรสุมตลาดรุนแรง ถือว่าโดดเด่นอย่างยิ่ง
สายการบินแห่งชาติ บริษัท การบินไทย จำกัด (มหาชน) หรือ THAI ที่ทำนิวไฮในรอบ 2 ปี อย่างน่ามหัศจรรย์ โดยไม่มีใครตั้งคำถามเลยว่า อะไรที่ทำให้ราคาหุ้นสายการบินนี้ วิ่งแรงจากระดับราคา 9.00 บาท เมื่อกลางเดือนกุมภาพันธ์ มาโดยไม่มีการปรับฐานเลย จนถึงล่าสุดเมื่อวันศุกร์ปิดที่ระดับ 24.60 บาท 
ราคาหุ้นที่วิ่งแรงนาน 3 เดือนครึ่ง โดยไม่ปรับฐานใหญ่เลย จะบอกว่าเป็นหุ้นวิ่งแรงแห่งปี (หุ้นอย่าง BIG และ BEAUTY แข่งกันจนไม่รู้ว่าใครแรงกว่ากัน) ก็คงไม่ผิด
ที่สำคัญ หักปากกาเซียนทุกสำนัก โดยเฉพาะนักวิเคราะห์ที่เคยให้เป้าราคาแค่ 11.00 บาท เพราะราคาตอนนี้ เกินเป้ามากว่า 100% แล้ว
คนที่ดูจะทำนายแม่น กลับไม่ใช่นักวิเคราะห์ระดับเซียนที่ไหน แต่เป็น“เสียงหล่อ” สมคิด จาตุศรีพิทักษ์ ที่เคยส่งซิกชนิดไม่กลัว “ธงหัก” เมื่อเดือนกุมภาพันธ์เลยว่า ผลประกอบการของ THAI ได้ผ่านช่วงจุดต่ำสุดไปแล้ว ปี 2559 น่าจะมีกำไร และจะมีกำไรต่อเนื่องไปอีก 5-10 ปี
แล้วก็เป็นจริงตามนั้น แม้ว่าอย่างที่รู้กัน กำไรไตรมาสแรกปีนี้ 5,999.18 ล้านบาท (เป็นกำไรครั้งแรกในรอบหลายปี) ไม่ได้เป็นกำไรจากผลประกอบการปกติ แต่เป็นกำไรพิเศษจาก “วิศวกรรมทางบัญชี” หรือ accountant engineering  เป็นสำคัญ
ผลการดำเนินงานปกติของ THAI ยังคงขาดทุนมากกว่า 5 พันล้านในไตรมาสแรก แต่การที่ปลดระวางเครื่องบินที่ไม่ได้ใช้ไปหลายลำในไตรมาสแรก  ทำให้สามารถลดตัวเลขการด้อยค่าของเครื่องบินลงไปจากเกิน 1.1 หมื่นล้านบาทเศษ มาเหลือเพียง 174 ล้านบาทเศษ ทำให้ตัวเลขกลับมาเป็นกำไรสุทธิได้
คนที่บอกว่ากำไรไตรมาสแรกของ THAI กำไรสวยนั้น แสดงว่ากลับมามีขีดความสามารถในการแข่งขันสูงมาก …. เป็นพวก “ละเมอตื่น” ในยามกลางคืน ที่มีโอกาสตกตึกตายได้ง่ายเหลือเกิน
ถ้าไม่โกหกหน้าด้านๆ….ก็แสดงว่า โกหกจนลืมไปว่าพูดความจริงทำกันอย่างไร
ผลพวงการวิ่งขึ้นของราคาหุ้น THAI  โดยที่ตลาดฯและ ก.ล.ต. ไม่เคยตั้งคำถาม… อาจจะด้วยมุมมอง “โลกสวย” ว่า เมื่อ THAI กำลังจะเทิร์นอะราวด์ ก็ไม่ควรจะไปสกัดดาวรุ่ง
ในสายตาของตลาดฯแล้ว…บริษัทที่อดีตผู้จัดการตลาดฯ ชื่อ จรัมพร โชติกเสถียร ย่อมไม่มีทางเป็นหุ้นปั่น
หอ…หึ… หึ…. คงจะลืมไปแล้วว่า เมื่อปี 2553 ต่อ 2554 นั้น ราคาหุ้นของ THAI ในยุคที่ดีดีชื่อว่า นายปิยสวัสดิ์ อัมระนันทน์ ก็เคยวิ่งในลักษณะเดียวกันนี้จาก 6 บาท นานหลายเดือนไปถึงราคาสูงสุดที่ระดับเหนือ 56 บาท ก่อนประกาศเพิ่มทุน พร้อมกับตัวเลขขาดทุนบานทะโร่ต่อเนื่องมาอีกหลายปี
หรือว่านี่คือแผนเปิดทางเพิ่มทุนแบบสมรู้ร่วมคิดครั้งใหม่…. เพราะใครๆ ที่ไม่ใช่แมงเม่าหน้าโง่ ย่อมรู้ดีว่า THAI นั้นมีฐานะการเงินและสภาพคล่องที่สุ่มเสี่ยงมากทีเดียว
ค่าดี/อี ที่ระดับ 7 เท่า และ current ratio ต่ำกว่า 1 เท่า ถือว่า ถ้าไม่ใช่รัฐบาลไทยถือหุ้นใหญ่ เจ้าหนี้บอกศาลาไปนานแล้ว….จ้าาาา
ตัวเลขกำไรในไตรมาสแรก จากวิศวกรรมทางบัญชีของ THAI บอกให้รู้ว่าความสามารถในการแข่งขันของสายการบินพาณิชย์นั้น ไม่ได้มาจากการลดต้นทุน หรือลดพนักงาน หรือ ลดจำนวนเครื่องบิน แต่มาจากการตลาดที่มีเกมรุกต่อเนื่องในการสร้างความภักดีต่อแบรนด์ และรักษาคุณภาพของบริการ ให้ด้านหนึ่งแข่งกับสายการบินประจำ แล้วอีกด้านหนึ่งรักษาความสามารถแข่งกับสายการบินโลว์คอสต์ทั้งหลายได้
ที่สำคัญขนาดไตรมาสแรกที่ถือว่าเป็นช่วงไฮซีซั่นของธุรกิจการบินพาณิชย์ตามปกติ ยังมีขาดทุนจากการดำเนินงาน ต้องอาศัยกำไรพิเศษมาช่วย… คำถามต่อไป แล้วไตรมาสสองที่กำลังจะปิดงบไม่กี่วัน ที่ถือเป็นโลว์ซีซั่น จะยังกำไรจากปกติได้มากน้อยเท่าใด 
หรือว่าจะกลับไปบักโกรกกว่าเดิม เพราะไม่มีกำไรพิเศษมาช่วยเพิ่มเติมอีก
แม้ว่าไตรมาสสองนี้ THAI อาจจะมีบันทึกตัวเลขขายเครื่องบิน A340 ให้กองทัพอากาศ ในราคาแค่ลำละ 1 พันล้าน….ถูกเหมือนให้เปล่า… เพื่อตัดการด้อยค่าออกไป อาจจะช่วยลดการขาดทุนลงไปได้เล็กน้อย เพราะคงจะบันทึกไม่มาก เนื่องจากผ่อนจ่ายถึง 4 งวด
ไม่ว่าจะอย่างไร ตัวเลขการวิ่งของราคาหุ้น THAI ก็ยังไม่ถือว่าเป็นการวิ่งแบบ let profit run เพราะว่า ความหมิ่นเหม่ของตัวเลขที่ยังไม่นิ่ง ยังเป็นปริศนาที่ต้องถามกันต่อไป แม้จะยังหาคำตอบไม่เจอ
ต้องรองบการเงินไตรมาสสองเป็นตัวชี้วัด ว่าฝีมือของดีดี จรัมพร นั้น เก่งจริง หรือ แค่ราคาคุย
เพียงแต่ช่วงยามนี้ ราคาหุ้น THAI ที่ทะยานมาถึงช่วงเวลาในเขตซื้อมากเกินนั้น… คงไม่ต้องบอกว่า นักลงทุนประเภท “ม้าแก่ ชำนาญทาง” ควรทำอย่างไร
จะซื้อเพิ่ม ขายทำกำไรล้างพอร์ต หรือ รอดูเพื่อซื้อถัวหากย่อตัวลงมา
เชิญลัดฟ้า… ตามที่พี่สบายใจละกัน
อิ อิ อิ